กรุงศรีขายกองตราสารหนี้6เดือนจ่าย2.55%
บลจ.กรุงศรี เสนอขายกองทุนเปิดกรุงศรีตราสารหนี้ 6M112 ผลตอบแทน 2.55%ต่อปี
30 ก.ย. 2557

บลจ.กรุงศรี เสนอขายกองทุนเปิดกรุงศรีตราสารหนี้ 6M112 ผลตอบแทน 2.55%ต่อปี
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บริษัทเปิดเสนอขายกองทุนเปิดกรุงศรีตราสารหนี้ 6M112 (KFFIX6M112) อายุประมาณ 6 เดือน มีนโยบายลงทุนในตราสารหนี้ทั้งในประเทศและต่างประเทศ เสนอขายระหว่างวันที่ 30 ก.ย.-6 ต.ค.2557 ลงทุนขั้นต่ำ 10,000 บาท ประมาณการณ์ผลตอบแทน 2.55% ต่อปี 
กองทุนจะลงทุนในเงินฝากธนาคาร China Construction Bank (สาธารณรัฐประชาชนจีน ฮ่องกง) สัดส่วนการลงทุน 20%  เงินฝากธนาคาร Bank of China (สาธารณรัฐประชาชนจีน  สาขามาเก๊า) สัดส่วนการลงทุน 20%   ตราสารหนี้ EMTN ออกโดยธนาคาร Industrial and Commercial Bank of China (Asia) (สาธารณรัฐประชาชนจีน, ฮ่องกง) สัดส่วนการลงทุน 20%  ตราสารหนี้ EMTN ออกโดยธนาคาร Agricultural Bank of China  (สาธารณรัฐประชาชนจีน, ฮ่องกง) สัดส่วนการลงทุน 20% 
นอกจากนี้ลงทุนตราสารหนี้ระยะสั้นออกโดยธนาคารธนชาต สัดส่วนการลงทุน 7%  ตราสารหนี้ระยะสั้นออกโดยธนาคาร กรุงศรีอยุธยา สัดส่วนการลงทุน 7%  และตั๋วแลกเงินออกโดยบริษัท อยุธยา แคปปิตอล ออโต้ ลีส สัดส่วนการลงทุน 6%  ทั้งนี้ กองทุนมีนโยบายป้องกันความเสี่ยงจากอัตราแลกเปลี่ยนเต็มจำนวน
นายฉัตรพี กล่าวว่า แนวโน้มภาวะตลาดตราสารหนี้ในสหรัฐและในตลาดเกิดใหม่ ซึ่งบลจ.กรุงศรี คาดว่าผลตอบแทนจากการลงทุนในระยะสั้นอาจจะมีความผันผวนตามการเปลี่ยนแปลงของนโยบายการเงินในประเทศสหรัฐ ที่ธนาคารกลางกำลังจะยุตินโยบายการเข้าซื้อพันธบัตรและตราสารหนี้ในตลาด และอาจพิจารณาปรับขึ้นอัตราดอกเบี้ยนโยบายในลำดับถัดไป ในขณะที่ธนาคารกลางของกลุ่มสหภาพยุโรปกำลังพิจารณาเริ่มดำเนินนโยบายเข้าซื้อพันธบัตรและตราสารหนี้ในตลาดเพื่อช่วยกระตุ้นภาวะเศรษฐกิจที่ชะลอตัวลง อย่างไรก็ดีคาดว่าการลงทุนในตราสารหนี้สหรัฐและตราสารหนี้ในตลาดเกิดใหม่จะยังคงให้ผลตอบแทนที่ดีและสม่ำเสมอในระยะยาว